寄彦章內翰
作者：李正民
朝代：宋

paragraphs: 少希端木賜，遇事多臆度。
老矣智慮衰，所見頗疏略。
都將幾許鐵，鑄成一大錯。
歸來自悔咎，俛仰懷愧怍。
經營水雲居，逝將老寂寞。
爲欠草堂資，此計殊牢落。
欣聞故人近，鐵甕羅戟槊。
坐覽江山勝，守彼北門籥。
嘗觀萬卷書，素號精且博。
爾雅偶未熟，遂中蟛蜞惡。
那知謝太傅，雅志在丘壑。
䆉稏連百頃，場圃正收穫。
黄花已經霜，餘英猶爍爍。
仍攜縹緲人，有酒可酙酌。
老拙失所望，宛如魚在涸。
鬼笑伯龍貧，人憂顔氏樂。
海瀕富蝦菜，尚有驕藜藿。
妄意苕霅間，數畝躬耕鑿。
相望幸不遠，鄙吝資發藥。
扁舟泛烟波，乘興聊一噱。